b'\n_START_ARTICLE_\nNaamioahvenet\n_START_SECTION_\nTaksonomia\n_START_PARAGRAPH_\nNaamioahventen heimoon kuuluu l\xc3\xa4hteest\xc3\xa4 riippuen 18\xe2\x80\x9325 lajia. Sukuja heimossa on noin 5 ja sukujako on osittain ep\xc3\xa4selv\xc3\xa4. Muun muassa Chris Burridge luokittelee aikaisemmin suvun Cheilodactylus alasukuna pidetyn Goniistius-taksonin omaksi suvukseen. H\xc3\xa4n on esit\xc3\xa4nyt my\xc3\xb6s kahden lajin palettinaamioahvenen (Cheilodactylus/Goniistius ephippium) ja punanaamioahvenen (Cheilodactylus/Goniistius fuscus) siirt\xc3\xa4mist\xc3\xa4 sukuun Morwong. Naamioahventen ja marmoriahventen (Aplodactylidae) ja trumpettiahventen (Latridae) v\xc3\xa4liset sukulaisuussuhteet ovat my\xc3\xb6s ep\xc3\xa4selv\xc3\xa4t.\n_START_SECTION_\nAnatomia\n_START_PARAGRAPH_\nNaamioahvenet ovat kooltaan noin 45\xe2\x80\x93100\xc2\xa0cm:\xc3\xa4 pitki\xc3\xa4 kaloja. Ruumis on korkea varsinkin etuosastaan ja mataloituu pyrst\xc3\xb6\xc3\xa4 kohden. Selk\xc3\xa4ev\xc3\xa4 on pitk\xc3\xa4 ja erityisesti etuosastaan piikik\xc3\xa4s. My\xc3\xb6s rintaeviss\xc3\xa4 on 4\xe2\x80\x937 pidemp\xc3\xa4\xc3\xa4 piikki\xc3\xa4. Pyrst\xc3\xb6ev\xc3\xa4 on monilla naamioahvenilla haarautunut. Huulet ovat lajeilla melko paksut. Naamioahventen suomut ovat pienikokoiset, pohjav\xc3\xa4rilt\xc3\xa4\xc3\xa4n kalat ovat vaaleita ja niit\xc3\xa4 kuvioivat usein tummat pysty- tai vinoviirut.\n_START_SECTION_\nLevinneisyys ja elintavat\n_START_PARAGRAPH_\nNaamioahvenlajeja tavataan l\xc3\xa4mpimist\xc3\xa4 merist\xc3\xa4, muun muassa Afrikan rannikolta etel\xc3\xa4iselt\xc3\xa4 Atlantilta, Tyynelt\xc3\xa4merelt\xc3\xa4 Kiinan ja Japnin saaristolta, Havaijin rannikolta ja Uuden-Seelannin ja Australian l\xc3\xa4heisyydest\xc3\xa4, sek\xc3\xa4 Intian valtamerelt\xc3\xa4. Kalat el\xc3\xa4v\xc3\xa4t usein l\xc3\xa4hell\xc3\xa4 pohjaa. niiden ravintoa ovat pienet selk\xc3\xa4rangattomat el\xc3\xa4imet. P\xc3\xa4ivisin naamioahvenet ovat aktiivisia, \xc3\xb6isin ne piileskelev\xc3\xa4t koloissa. Monet lajeista ovat hyv\xc3\xa4nmakuisia ja niit\xc3\xa4 kalastetaan my\xc3\xb6s ihmisravinnoksi.'